บิ๊กล็อต NER โผล่ 20 ล้านหุ้น กลุ่ม “จึงธนสมบูรณ์” ยันกอดหุ้นแน่น
บิ๊กล็อต NER โผล่วันนี้ 20 ล้านหุ้น มูลค่ารวม 119 ลบ. ราคาเฉลี่ย 5.95 บ. ซึ่งเป็นราคาสูงกว่ากระดาน กลุ่ม “จึงธนสมบูรณ์” ยืนยันกอดหุ้นแน่น
บิ๊กล็อต NER โผล่วันนี้ 20 ล้านหุ้น ราคาเฉลี่ย 5.95 บ. มูลค่ารวม 119 ลบ. กลุ่ม “จึงธนสมบูรณ์” ยืนยันกอดหุ้นแน่น
30 ส.ค. 2565

ผู้สื่อข่าวรายงานว่า วันนี้ (30 ส.ค.65) มีรายการสรุปซื้อขายกระดานรายใหญ่ (Big lot) หุ้น บริษัท นอร์ทอีส รับเบอร์ จำกัด (มหาชน) หรือ NER จำนวน 1 รายการ ปริมาณ 20 ล้านหุ้น มูลค่ารวม 119 ล้านบาท ราคาเฉลี่ย 5.95 บาทต่อหุ้น ซึ่งเป็นราคาสูงกว่ากระดานซื้อขาย โดยราคาหุ้น NER ปิดตลาดวันนี้อยู่ที่ระดับ 5.90 บาท ลบ 0.05 บาท หรือ 0.84% สูงสุดที่ระดับ 5.95 บาท ต่ำสุดที่ระดับ 5.85 บาท ด้วยมูลค่าซื้อขาย 137.69 ล้านบาท
โดยแหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่า รายการบิ๊กล็อตดังกล่าวไม่เกี่ยวข้องกับกลุ่มนายชูวิทย์ จึงธนสมบูรณ์ ประธานเจ้าหน้าที่บริหาร NER และยืนยันว่ายังคงถือหุ้น NER ในสัดส่วนเท่าเดิม ไม่ได้ทำการขายหุ้นบิ๊กล็อตในครั้งนี้
อย่างไรก็ดีจากข้อมูลผู้ถือหุ้นรายใหญ่ของ NER ล่าสุด ณ วันที่ 24 ส.ค.65 พบว่า นายชัยรัตน์ โกวิทจินดาชัย ผู้ถือหุ้นรายใหญ่อันดับที่ 8 ถือหุ้น NER อยู่จำนวน 20 ล้านหุ้น หรือคิดเป็นสัดส่วน 1.08% ซึ่งเท่ากับจำนวนหุ้นในการทำรายการบิ๊กล็อตในครั้งนี้ จึงมีการตั้งข้อสังเกตว่า มีโอกาสที่นายชัยรัตน์ โกวิทจินดาชัย จะเป็นผู้ทำรายการขายบิ๊กล็อตในวันนี้
ทั้งนี้หากมีรายงานเพิ่มเติม “ข่าวหุ้นธุรกิจออนไลน์” จะรายงานให้ทราบในเวลาต่อไป